Εκτίμηση της καρδιαγγειακής λειτουργικότητας με ηχωκαρδιογραφικές και βιοχημικές παραμέτρους σε ασθενείς με χρόνια νεφρική νόσο τελικού σταδίου
Authors: Τζατζάκη Ελένη 
Published: September 2021

Είναι γνωστό πως σε μεγάλο ποσοστό ασθενών συνυπάρχουν η νεφρική νόσος και τα καρδιαγγειακά νοσήματα. Αυτό συμβαίνει γιατί τόσο τα καρδιαγγειακά νοσήματα όσο και η έκπτωση της νεφρικής λειτουργίας παρουσιάζουν κοινούς παράγοντες κινδύνου. Μια καρδιά που νοσεί επηρεάζει ποικιλοτρόπως την νεφρική λειτουργία, επίσης η έκπτωση της νεφρικής λειτουργίας έχει σοβαρές επιπτώσεις στην καρδιακή λειτουργικότητα. Αυτές οι παρατηρήσεις αφορούν την παθοφυσιολογική βάση για μια κλινική οντότητα γνωστή ως καρδιονεφρικό σύνδρομο (cardiorenal syndrome) . Για την εκτίμησή και τη διαχείριση των ασθενών με ΚΑ χρησιμοποιούνται τόσο παραδοσιακές μέθοδοι όσο και νεώτερες τεχνικές. Ανάμεσα στις μεθόδους εκτίμησης, παρακολούθησης και διαχείρισης των ασθενών με ΚΑ σημαντική θέση κατέχουν οι βιοδείκτες. Κύριος στόχος της μελέτης είναι η εκτίμηση της καρδιαγγειακής λειτουργικότητας, με ηχωκαρδιογραφικές και βιοχημικές παραμέτρους, η διερεύνηση της πιθανής διαγνωστικής αξίας των δεύτερων σε ασθενείς με ΧΝΝ τελικού σταδίου και ο προσδιορισμός διαγνωστικών τιμών. Ασθενείς και Μέθοδοι : Εξήντα δύο (62) ασθενείς συμμετείχαν στην μελέτη. Όσοι ασθενείς παρουσίαζαν σημεία και συμπτώματα πνευμονικής εμβολής, σημεία και συμπτώματα οξέως στεφανιαίου συνδρόμου, περικαρδιακή νόσο, νόσο του κολλαγόνου, ενεργό κακόηθες νόσημα ή άλλη νοσηρή κατάσταση με εξαιρετικά κακή πρόγνωση, αποκλείστηκαν από την μελέτη. Επίσης αποκλείστηκαν οι ασθενείς που ενώ αρχικά συμμετείχαν στη μελέτη αλλά παρουσίαζαν συχνά επεισόδια αιμοδυναμικής αστάθειας κατά τη συνεδρία της αιμοκάθαρση.Όλοι οι συμμετέχοντες στη μελέτη υποβλήθηκαν σε ένα πρωτόκολλο αξιολόγησης, που περιελάμβανε λήψη λεπτομερούς ατομικού και οικογενειακού ιστορικού, ακολουθούσε μέτρηση της αρτηριακής πίεσης, των σφύξεων, της περιφέρειας της λεκάνης και των ισχύων, ζύγισμα και κλινική εξέταση. Στη συνέχεια οι ασθενείς υποβάλλονταν σε αιμοληψία για προσδιορισμό των BNP, ADM και ADMA και πλήρη υπερηχοκαρδιογραφική μελέτη με συνεχή καταγραφή ηλεκτροκαρδιογραφήματος. Όλες οι παραπάνω εξετάσεις πραγματοποιούνταν μία ώρα μετά την τελευταία συνεδρία αιμοκάθαρσης της εβδομάδας. Αποτελέσματα: Τα κύρια αποτελέσματα και συμπεράσματα της μελέτης συνοψίζονται ως εξής:1) Παρατηρήθηκαν υψηλότερες τιμές BNP σε ασθενείς με υπερτροφία της αριστερής κοιλίας (LVH) συγκριτικά με τους ασθενείς χωρίς.2) Παρατηρήθηκαν υψηλότερες τιμές BNP σε ασθενείς με αυξημένες πιέσεις πλήρωσης της αριστερής κοιλίας (LV fillingPressure) συγκριτικά με αυτούς με φυσιολογικές πιέσεις πλήρωσης.3) Aνεξάρτητοι προγνωστικοί δείκτες του E/e΄ αναγνωρίστηκαν ο δείκτης μάζας αρ κοιλίας, η ηλικία και τα επίπεδα της ADM.4). Τα επίπεδα της ADM είναι ισχυρότεροι προγνωστικοί δείκτες σε σχέση με το BNP στην εκτίμηση των τιμών του δείκτη E/e΄(και κατ΄ επέκταση των πιέσεων πλήρωσης της αρ κοιλίας) και διατηρούν ανεξάρτητη προγνωστική αξία σε σχέση με την ηλικία και το δείκτη μάζας αρ κοιλίας.Συμπεράσματα :Συνοψίζοντας, σε ασθενείς με XNN τελικού σταδίου και LVH, όσο και στους ασθενείς που παρουσίαζαν αυξημένες πιέσεις πλήρωσης της αριστερής κοιλίας παρατηρήθηκαν υψηλότερες τιμές BNP.Tα επίπεδα της ADM είναι ισχυρότεροι προγνωστικοί δείκτες σε σχέση με το BNP στην εκτίμηση των τιμών του δείκτη E/e΄ και διατηρούν ανεξάρτητη προγνωστική αξία σε σχέση με την ηλικία και το δείκτη μάζας αριστερής κοιλίας.